b'\n_START_ARTICLE_\nDon Juan in Leporella\n_START_SECTION_\nZgodba\n_START_PARAGRAPH_\nSlepi Don Juan je pravkar opravil z eno ljubico, surovo jo postavi pred vrata, zdaj nestrpno pri\xc4\x8dakuje drugo. Ljubice mu dobavlja Leporella, njegova 333. \xc5\xbertev, ki je od tedaj njegova zvesta slu\xc5\xbeabnica. Kavalir, ki mu do usojenega \xc5\xa1tevila tiso\xc4\x8d in tri manjka le \xc5\xa1e pet \xc5\xbeensk, je \xc5\xbee precej utrujen, te\xc5\xbeko \xc4\x8daka, da si bo lahko oddahnil. Leporella si prizadeva, da bi ga spametovala, a ker je vse zastonj, najavo novo ljubico, Anneliese. Sredi ljubezenske predigre plane v sobo z vestjo, da Anneliesin zaro\xc4\x8denec razbija po vratih in ho\xc4\x8de zapeljivca ubiti. Don Juan se skrije pod posteljo, Leporella pa zaigra prizor z domnevnim zaro\xc4\x8dencem: ta jo zasli\xc5\xa1uje, grozi, nazadnje jo posili, da bi se pohotne\xc5\xbeu ma\xc5\xa1\xc4\x8deval z isto mero, in odide, obljubljajo\xc4\x8d mu smrt. Tudi ta Leporellin manever je zastonj, Don Juan prizora niti sli\xc5\xa1al ni, preve\xc4\x8d ga zanima, kak\xc5\xa1na bo naslednja ljubica. Pride Beata, a ta je za zapeljivca razo\xc4\x8daranje, saj kar sama zleze v posteljo; Juanu o\xc4\x8dita impotentnost in grozi, da bo to njegovo sramoto razglasila po vsej Sevilli. Juan jo na\xc5\xbeene in sede k ve\xc4\x8derji, tedaj pa vstopi Komendnikov kip, ki ga je bil Juan v objestnosti povabil na ve\xc4\x8derjo. Ko si se\xc5\xbeeta v roke, za\xc4\x8dne Juana po\xc5\xbeirati nevidni ogenj, umira. Leporella v paniki razkrije prevaro: ona je zaigrala Komendnikov kip, da bi ga streznila, ona je bila vse \xc5\xbeenske, ki jih je zapeljal, odkar je zapustil njo, ker ga je brezumno ljubila. Medtem Don Juan umre, Leporella pa upa, da njene izpovedi ni sli\xc5\xa1al, da je umrl sre\xc4\x8den, zaverovan v svojo mo\xc4\x8d neubranljivega zapeljivca, ko je bil v resnici zvest zape\xc4\x8dkar. Odslej bo igrala le \xc5\xa1e eno vlogo: vdovo Don Juana.'